EL
25.5.2023
Επίσημη Εφημερίδα της Ευρωπαϊκής Ένωσης
C 184/45
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο — Έκθεση στρατηγικών προβλέψεων του 2022 — Διασύνδεση της πράσινης και της ψηφιακής μετάβασης στο νέο γεωπολιτικό πλαίσιο» [COM(2022) 289 final] (2023/C 184/08)
Εισηγητής: ο κ.
Angelo PAGLIARA Αίτηση γνωμοδότησης
Ευρωπαϊκή Επιτροπή, 27.10.2022
Νομική βάση
Άρθρο 304 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Ενιαία αγορά, παραγωγή και κατανάλωση
Υιοθετήθηκε από το τμήμα
10.3.2023
Υιοθετήθηκε από την ολομέλεια
22.3.2023
Σύνοδος ολομέλειας αριθ.
577
Αποτέλεσμα της ψηφοφορίας (υπέρ/κατά/αποχές)
204/0/3
Προοίμιο Η έκθεση της Ευρωπαϊκής Επιτροπής και η ακόλουθη γνωμοδότηση καταρτίστηκαν εν μέσω των κοινωνικών, γεωπολιτικών και οικονομικών επιπτώσεων της συνέχισης της στρατιωτικής επίθεσης της Ρωσίας κατά της Ουκρανίας.
Οι στρατηγικές επιλογές στις οποίες προβαίνει η ΕΕ κατά τους μήνες αυτούς θα καθορίσουν, όχι μόνο την επίτευξη των στόχων που συνδέονται με τη διττή πράσινη και ψηφιακή μετάβαση, αλλά και την ανθεκτικότητα και τη στρατηγική αυτονομία της ΕΕ.
Ως εκ τούτου, στην ακόλουθη γνωμοδότηση, έχοντας επίγνωση του θεμελιώδους ρόλου της οργανωμένης κοινωνίας των πολιτών στον εντοπισμό και την ερμηνεία των γενικών τάσεων και άρα της σημασίας της συμμετοχής της στα πρώτα στάδια της διαδικασίας στρατηγικών προβλέψεων της ΕΕ, η Ευρωπαϊκή Οικονομική και Κοινωνική Επιτροπή (ΕΟΚΕ) προτίθεται επίσης να συμβάλει στην εκπόνηση της έκθεσης στρατηγικών προβλέψεων του 2023, η οποία θα επικεντρωθεί στους στρατηγικούς προσανατολισμούς που μπορούν να ενισχύσουν τον παγκόσμιο ρόλο της ΕΕ. 1.
Συμπεράσματα και συστάσεις 1.1.
Η ΕΟΚΕ ενθαρρύνει την Ευρωπαϊκή Επιτροπή να συνεχίσει να αναπτύσσει το θεματολόγιο στρατηγικών προβλέψεων και ζητεί να συμμετάσχει σε μεγαλύτερο βαθμό στην εν λόγω διαδικασία ευθύς εξ αρχής.
Η ενισχυμένη συμμετοχή της ΕΟΚΕ, ως εκπροσώπου των κοινωνικών εταίρων και της οργανωμένης κοινωνίας των πολιτών, θα βελτιώσει την ικανότητα ανάλυσης και πρόβλεψης και θα συμβάλει στον εντοπισμό τάσεων και πιθανών λύσεων.
1.2. Η ΕΟΚΕ ευελπιστεί ότι το θεματολόγιο στρατηγικών προβλέψεων, καθώς και το έργο της Ευρωπαϊκής Επιτροπής, θα προσανατολιστούν στη διαμόρφωση ενός νέου αναπτυξιακού υποδείγματος που θα επικεντρώνεται στην περιβαλλοντική και κοινωνική οικονομική βιωσιμότητα. 1.3.
Δεδομένου ότι η επίτευξη της διττής μετάβασης εξαρτάται επίσης από την προθυμία και τη στάση των πολιτών, η ΕΟΚΕ συνιστά στην Ευρωπαϊκή Επιτροπή να δώσει επίσης προσοχή στις ανησυχίες της κοινωνίας και στην πιθανή απροθυμία των πολιτών να αποδεχθούν τις προτεινόμενες αλλαγές. 1.4.
Στην έκθεση περιγράφεται το επιθυμητό μέλλον και τα μέσα που απαιτούνται για την πραγματοποίησή του, χωρίς όμως να αναλύονται εις βάθος οι συναφείς κίνδυνοι και απειλές.
Η ΕΟΚΕ προτρέπει την Ευρωπαϊκή Επιτροπή να περιγράψει με μεγαλύτερη σαφήνεια τους κινδύνους και να αναλύσει τις δυνατότητες και τις πιθανές εκδοχές σε περίπτωση που δεν επιτευχθούν οι επιδιωκόμενοι στόχοι, ιδίως όσον αφορά τη διαθεσιμότητα πρώτων υλών, σπάνιων γαιών, υδάτινων πόρων και τυχόν συναφών ζητημάτων. 1.5.
Οι τρέχουσες γεωπολιτικές προκλήσεις θα επηρεάσουν τα συστήματα εφοδιασμού και την ανθεκτικότητα του ευρωπαϊκού αγροδιατροφικού τομέα.
Τα πρόσφατα γεγονότα που συνδέονται με τη νόσο COVID-19 και τη στρατιωτική επίθεση της Ρωσίας κατά της Ουκρανίας διατάραξαν το σύστημα διανομής μας και το φαινόμενο αυτό είναι πιθανό να εμφανιστεί και πάλι σύντομα.
Η ΕΟΚΕ επικροτεί τη σύσταση να μειώσει η ΕΕ όσο το δυνατόν περισσότερο η εξάρτηση από τις εισαγωγές ζωοτροφών, λιπασμάτων και άλλων εισροών και προτείνει την καθιέρωση ενός ορισμού της ανοικτής στρατηγικής αυτονομίας που θα εφαρμόζεται στα συστήματα τροφίμων με βάση την παραγωγή τροφίμων, το εργατικό δυναμικό και το δίκαιο εμπόριο, με πρωταρχικό στόχο τη διασφάλιση της επισιτιστικής ασφάλειας για όλους τους πολίτες της ΕΕ μέσω ενός υγιούς, βιώσιμου, ανθεκτικού και δίκαιου εφοδιασμού τροφίμων.